CELEX: 32016R2222
Language: ro
Date: 2016-12-05 00:00:00
Title: Regulamentul de punere în aplicare (UE) 2016/2222 al Comisiei din 5 decembrie 2016 de modificare a anexei I la Regulamentul (CEE) nr. 2658/87 al Consiliului privind Nomenclatura tarifară și statistică și Tariful vamal comun

10.12.2016   
            
            
               RO
            
            
               Jurnalul Oficial al Uniunii Europene
            
            
               L 336/17
            
         REGULAMENTUL DE PUNERE ÎN APLICARE (UE) 2016/2222 AL COMISIEI
   din 5 decembrie 2016
   de modificare a anexei I la Regulamentul (CEE) nr. 2658/87 al Consiliului privind Nomenclatura tarifară și statistică și Tariful vamal comun
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (1), în special articolul 9 alineatul (1) litera (e),
   întrucât:
   
               (1)
            
            
               Regulamentul (CEE) nr. 2658/87 a stabilit o nomenclatură a mărfurilor (denumită în continuare „Nomenclatura combinată”), care figurează în anexa I la regulamentul respectiv.
            
         
               (2)
            
            
               Subpoziția 9505 10 din Nomenclatura combinată include articole pentru sărbătorile de Crăciun.
            
         
               (3)
            
            
               În Notele explicative la Sistemul armonizat, și anume cele la poziția 9505, punctele (A)(1) și (2), sunt furnizate unele îndrumări cu privire la interpretarea sintagmei „articole pentru sărbătorile de Crăciun”. Persistă însă opinii divergente cu privire la natura articolelor care se încadrează la subpoziția 9505 10.
            
         
               (4)
            
            
               Din rațiuni de securitate juridică, ar trebui așadar clarificat domeniul de aplicare al subpoziției 9505 10, făcând distincție între articolele tradiționale utilizate pentru sărbătorile de Crăciun, menționate în Notele explicative la Sistemul armonizat, și anume cele de la poziția 9505, punctele (A)(1) și (2), și articolele la modă utilizate la modul mai general ca decorațiuni în timpul sezonului de iarnă.
            
         
               (5)
            
            
               În consecință, este necesar să se introducă o notă complementară în capitolul 95 din Nomenclatura combinată pentru a se asigura o interpretare uniformă a subpoziției 9505 10 în întreaga Uniune.
            
         
               (6)
            
            
               Prin urmare, anexa I la Regulamentul (CEE) nr. 2658/87 ar trebui modificată în consecință.
            
         
               (7)
            
            
               Măsurile prevăzute de prezentul regulament sunt conforme cu avizul Comitetului Codului vamal,
            
         ADOPTĂ PREZENTUL REGULAMENT:
   Articolul 1
   În capitolul 95 din partea a doua a Nomenclaturii combinate, prevăzut în anexa I la Regulamentul (CEE) nr. 2658/87, se introduce următoarea notă complementară 1:
   
      
                  „1.
               
               
                  Subpoziția 9505 10 cuprinde:
                  
                              (a)
                           
                           
                              articole recunoscute în general ca utilizate în mod tradițional pentru sărbătorile de Crăciun și fabricate și concepute în exclusivitate ca articole pentru sărbătorile de Crăciun.
                              Acestea sunt:
                              
                                          1)
                                       
                                       
                                          Articole legate de scena Nașterii Domnului (și anume articole pentru ieslea tradițională de Crăciun), precum figurine din scena Nașterii Domnului, animale din scena Nașterii Domnului, stelele din Betleem, cei trei magi din scena Nașterii Domnului și episoade din Nașterea Domnului;
                                       
                                    
                                          2)
                                       
                                       
                                          Articole recunoscute ca fiind utilizate la sărbătorile de Crăciun datorită unor tradiții naționale îndelungate, precum:
                                          
                                                      —
                                                   
                                                   
                                                      pomi de Crăciun artificiali;
                                                   
                                                
                                                      —
                                                   
                                                   
                                                      ciorapi de Crăciun;
                                                   
                                                
                                                      —
                                                   
                                                   
                                                      imitații de butuci de Crăciun;
                                                   
                                                
                                                      —
                                                   
                                                   
                                                      „Christmas crackers” (bomboane explozive utilizate în perioada Crăciunului);
                                                   
                                                
                                                      —
                                                   
                                                   
                                                      Moș Crăciun cu sau fără sanie;
                                                   
                                                
                                                      —
                                                   
                                                   
                                                      îngeri de Crăciun.
                                                   
                                                
                                    Subpoziția nu include articole din sezonul de iarnă adecvate pentru o utilizare mai generală ca decorațiuni pe durata acestui sezon, întrucât caracteristicile lor obiective sugerează că nu sunt folosite în exclusivitate pentru sărbătorile de Crăciun, ci sunt utilizate în principal ca decorațiuni în timpul sezonului de iarnă, precum țurțurii, cristalele de gheață, stelele, renii, măcălendrii, oamenii de zăpadă și alte imagini ale sezonului de iarnă, indiferent dacă culorile sau costumația etc. sugerează sau nu o legătură cu Crăciunul;
                           
                        
                              (b)
                           
                           
                              articole decorative pentru pomii de Crăciun.
                              Acestea sunt articole concepute pentru a fi atârnate într-un pom de Crăciun (și anume articole ușoare, din materiale în general puțin rezistente, concepute pentru împodobirea pomului de Crăciun). Articolele trebuie să aibă legătură cu Crăciunul.”
                           
                        
            
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 5 decembrie 2016.
      
         
            Pentru Comisie
         
         Stephen QUEST
         
            Director general
         
         
            Direcția Generală Impozitare și Uniune Vamală
         
      
   
   
      (1)  JO L 256, 7.9.1987, p. 1.